b'\n_START_ARTICLE_\nNicolaus Fuss\n_START_SECTION_\n\xc5\xbdivljenje in delo\n_START_PARAGRAPH_\nZaradi njegovih matemati\xc4\x8dnih sposobnosti ga je Daniel Bernoulli predlagal za Eulerjevega tajnika. Fuss je prispel v Sankt Peterburg maja 1773. Tu je ostal do konca \xc5\xbeivljenja. Euler je imel leta 1772 operacijo o\xc4\x8desa in je skoraj popolnoma oslepel, tako da je potreboval \xc4\x8dloveka, ki je bil dobro podkovan v matematiki._NEWLINE_Leta 1776 je Fuss postal adjunkt sanktpeterbur\xc5\xa1ke akademije znanosti, leta 1783 pa njen akademik. Leta 1779 so ga izbrali za zunanjega \xc4\x8dlana \xc5\xa0vedske kraljeve akademije znanosti. Med letoma 1800 do smrti je bil tajnik sanktpeterbur\xc5\xa1ke akademije znanosti._NEWLINE_Ukvarjal se je s sferno trigonometrijo, diferencialnimi ena\xc4\x8dbami, diferencialno geometrijo, z optiko mikroskopov in daljnogledov in aktuarskimi znanostmi. Prispeval je tudi k evklidski geometriji, vklju\xc4\x8dno z Apolonijevim problemom._NEWLINE_Tudi njegov sin Pavel (1797 - 1855) je bil matematik.'